b'\n_START_ARTICLE_\nPiranski zaliv\n_START_PARAGRAPH_\nPir\xc3\xa1nski zal\xc3\xadv (hrva\xc5\xa1ko Piranski zaljev) je 19 km\xc2\xb2 velik zaliv v severnem delu Jadranskega morja, del Tr\xc5\xbea\xc5\xa1kega zaliva, ki je na severni strani omejen z rtom Madona, na ju\xc5\xbeni pa s savudrijskim rtom.\n_START_SECTION_\nPoimenovanja Piranskega zaliva\n_START_PARAGRAPH_\nUveljavljeno zemljepisno ime Piranski zaliv ozna\xc4\x8duje najve\xc4\x8dji zaliv v Tr\xc5\xbea\xc5\xa1kem zalivu, na skrajnem severu Jadranskega morja. Temeljita preu\xc4\x8ditev razpolo\xc5\xbeljivega kartografskega zgodovinskega gradiva je razkrila, da je ime Piranski zaliv prevod italijanskega imena Rada di Pirano, oziroma Vallone di Pirano, ki pa je staro dobrih 200 let, \xc5\xa1ele pred stoletjem je izpodrinilo ime Valle di Sicciole (Se\xc4\x8doveljski zaliv), ki se je uveljavilo proti koncu 18. stoletja, pred tem pa je bilo ve\xc4\x8d stoletij zakoreninjeno ime Largon oz. Golfo Largone, z dosedaj \xc5\xa1e ne zadovoljivo pojasnjenim pomenom.  Med ljudmi dana\xc5\xa1njega \xc4\x8dasa, doma\xc4\x8dini, pa tudi med turisti in obiskovalci je \xc5\xbee dolgo v uporabi le ime Piranski zaliv, seveda v slovenski ali italijanski razli\xc4\x8dici, odvisno od uporabljenega jezika na tem dvojezi\xc4\x8dnem obmo\xc4\x8dju. Tudi drugi ve\xc4\x8dji zalivi se obi\xc4\x8dajno imenujejo po ve\xc4\x8djem kraju ob njem, npr. Koprski zaliv, Bene\xc5\xa1ki zaliv, Tr\xc5\xbea\xc5\xa1ki zaliv. _NEWLINE_\xc5\xbde raba hrva\xc5\xa1ke oblike ob\xc4\x8dnoimenske sestavine\xc2\xa0\xc2\xbbzaljev\xc2\xab, ki ima korenine v \xc4\x8dasu nekdanje skupne dr\xc5\xbeave, je bila med Slovenci vedno razumljena kot tujek, agresivno uvajanje novih hrva\xc5\xa1kih poimenovanj zaliva z imeni\xc2\xa0\xc2\xbbSavudrijski zaljev\xc2\xab,\xc2\xa0\xc2\xbbSavudrijska vala\xc2\xab\xc2\xa0ali celo\xc2\xa0\xc2\xbbSavudrijska uvala\xc2\xab\xc2\xa0pa \xc5\xa1e toliko bolj, ker je to tudi geografsko neto\xc4\x8dno  , saj se po slovenskem mnenju toponim lahko nana\xc5\xa1a zgolj na zaliv\xc4\x8dek na koncu Savudrijskega polotoka, pri naselju Savudrija, ki pa je dejansko \xc5\xbee izven obmo\xc4\x8dja Piranskega zaliva._NEWLINE_Slovenija je preko vladne komisije za standardizacijo zemljepisnih imen v Skupini izvedencev Zdru\xc5\xbeenih narodov za zemljepisna imena (United Nations Group of Experts on Geographical Names) poro\xc4\x8dala o hrva\xc5\xa1kih preimenovanjih Piranskega zaliva  in pri tem dobila mednarodno potrditev ter jasno podporo nasprotovanju geografskim spremembam poimenovanja, \xc5\xa1e zlasti ob dejstvu, da so se nove imenske razli\xc4\x8dice za\xc4\x8dele uvajati so\xc4\x8dasno z\xc2\xa0\xc2\xbbrazre\xc5\xa1evanjem\xc2\xab\xc2\xa0mejne problematike.\n_START_SECTION_\nGeografija in zna\xc4\x8dilnosti\n_START_PARAGRAPH_\nPiranski zaliv vklju\xc4\x8duje dva izrazitej\xc5\xa1a zaliva, Portoro\xc5\xa1ki zaliv v enem delu in Se\xc4\x8doveljski zaliv v drugem delu, ki ju lo\xc4\x8duje polotok Se\xc4\x8da. Poenostavljeno ima zaliv obliko trikotnika, \xc4\x8drta med rtom Savudrija in Piranom meri 4,9 km, severna obala med Piranom in Portoro\xc5\xbeem meri 3,1 km, vzhodna obala med Portoro\xc5\xbeem in izlivom Dragonje 3,8 km, ju\xc5\xbena obala med izlivom Dragonje in rtom Savudrija pa 7,1 km. Obale Piranskega zaliva imajo razli\xc4\x8dno kamninsko sestavo. Od Pirana do rta Se\xc4\x8da jo sestavljata fli\xc5\xa1na pe\xc5\xa1\xc4\x8denjak in lapor, zato je vijugasta in razgibana, sestavljena iz polo\xc5\xbenih in ponekod strmih odsekov, imenovanih klifi, od tam naprej do izliva Dragonje pa iz re\xc4\x8dnih in morskih naplavin, na katerih so zgrajene Se\xc4\x8doveljske soline. Od izvira Dragonje do rta Savudrija je obala apnen\xc4\x8dasta, strma, skalnata in skoraj neraz\xc4\x8dlenjena. Piranski zaliv je plitev, v ve\xc4\x8djem delu je njegova globina med 15 in 20 metri. 77% dna je globljega od 10 metrov, vendar globina le v skrajnem zunanjem delu malo presega 20 metrov.\n_START_SECTION_\nMejni spori in poskusi dolo\xc4\x8ditve morske meje\n_START_PARAGRAPH_\nV \xc4\x8dasu nekdanje Jugoslavije je bil Piranski zaliv vseskozi pod jurisdikcijo Socialisti\xc4\x8dne republike Slovenije,  od tedaj pa je predmet spora zaradi nedolo\xc4\x8dene morske meje med Republiko Slovenijo in Republiko Hrva\xc5\xa1ko, od osamosvojitve obeh dr\xc5\xbeav naprej, torej od leta 1991. Z razpadom Jugoslavije in nastankom neodvisnih sosednjih dr\xc5\xbeav Slovenije in Hrva\xc5\xa1ke je prej nerazmejen akvatorij med njima postal jedro razmejitvenega spora._NEWLINE_Od takrat je bilo obmo\xc4\x8dje Piranskega zaliva prizori\xc5\xa1\xc4\x8de ve\xc4\x8d obmejnih incidentov. Pri medr\xc5\xbeavnem sporu gre po eni strani za slovensko prizadevanje po zagotovitvi nemotenega stika z mednarodnimi vodami, na drugi pa za hrva\xc5\xa1ko \xc5\xbeeljo, da bi preko na\xc4\x8dina razmejitve Piranskega zaliva zagotovila stik hrva\xc5\xa1kih teritorialnih voda z italijanskimi.\n_START_SECTION_\nArbitra\xc5\xbeni postopek in razsodba\n_START_PARAGRAPH_\nPo neuspe\xc5\xa1nih politi\xc4\x8dnih dogovarjanjih in zavrnjenih \xc5\xbee sprejetih sporazumih o razmejitvi sta dr\xc5\xbeavi z dogovorom odlo\xc4\x8ditev o morski meji in meddr\xc5\xbeavni kopenski meji prepustili razsodbi Mednarodnega arbitra\xc5\xbenega sodi\xc5\xa1\xc4\x8da v Haagu, postopek se je pri\xc4\x8del po pridru\xc5\xbeitvi Hrva\xc5\xa1ke Evropski uniji leta 2013,  vendar je kasneje od arbitra\xc5\xbee Hrva\xc5\xa1ka enostransko odstopila. Kljub odstopu Hrva\xc5\xa1ke je 29. junija 2017 Mednarodno arbitra\xc5\xbeno sodi\xc5\xa1\xc4\x8de v Haagu razglasilo kon\xc4\x8dno razsodbo v arbitra\xc5\xbei med Republiko Slovenijo in Republiko Hrva\xc5\xa1ko glede dolo\xc4\x8ditve morske in kopenske meje med dr\xc5\xbeavama. Po prejemu razsodbe je Slovenija pri\xc4\x8dela s postopki evidentiranja in dokumentiranja poteka meddr\xc5\xbeavne mejne \xc4\x8drte v skladu z odlo\xc4\x8dbo ter enostransko pri\xc4\x8dela z izvedbo dolo\xc4\x8dil razsodbe (implementacijo), tudi s sprejemom z njo povezane zakonodaje in evidenc. Od 30. decembra 2017 v celoti izvaja arbitra\xc5\xbeno razmejitev v Piranskem zalivu.'